als_Latn dik_Latn sag_Latn
Presidenti ukrainas flet për shtensionim të konfliktit dhe pohon marrëveshjet ushtarake me Perëndimin
Kievi zyrtar ka nënshkruar kontrata për blerjen e importin e armëve e municioneve ushtarake dhe atyre vdekjeprurëse, me 11 vende të BE-së. Lajmi në fjalë, i cili duket shumë kontradiktor duke marrë parasysh pretendimet e deritanishme, është bërë i ditur mbrëmjen e së premtes nga Presidenti i Ukrainës, Petro Poroshenko, në një intervistë televizive. Sidoqoftë Presidenti nuk ka përmendur emrat e këtyre shteteve dhe as nuk ka saktësuar se me cilët prej tyre është rënë dakord për furnizim me armë vdekjeprurëse. Më tej, Presidenti i Ukrainës, Petro Poroshenko, ka thënë se konflikti në lindje të vendit po “shtensionohet gradualisht”. “Nuk kemi pasur humbje ushtarake për disa ditë”, ka thënë Poroshenko. Komentet e tij vijnë një muaj pas hyrjes në fuqi të marrëveshjes për armëpushim. Marrëveshja u kërkon forcave qeveritare të Ukrainës dhe rebelëve pro-rusë në lindje që të ndalojnë luftimet dhe të tërheqin armët e rënda nga vijat e frontit të konfliktit. Deri më tani, mundësitë për furnizimin me armatime për ushtrinë ukrainase kanë qenë përfolur vetëm nga Shtetet e Bashkuara, e kjo vetëm në kuadrin e diskutimeve, sepse praktikisht ky plan ka hasur në ngërç politik për shkak të përplasjeve mes demokratëve dhe republikanëve në të dyja dhomat e Kongresit. Republikanët kërkojnë me ngulm që ndihmat ushtarake të dërgohen sa më parë, por demokratët hezitojnë për shkak se këto ndihma mund të rëndojnë konfliktin ruso-ukrainas. Përpos deklaratave tepër të ashpra të senatorëve e kongresmenëve republikanë, të cilët nuk kanë përtuar të vënë në shenjëstër edhe zonjën Merkel apo Presidentin Hollande, në fund të muajit të kaluar, zyrtari më i lartë i zbulimit amerikan tha përpara Kongresit se furnizimi i Ukrainës me armë mund të provokonte ndjeshëm Presidentin rus, Vladimir Putin, e si pasojë të sillte një reagim më të dhunshëm në lidhje me konfliktin në Ukrainë e më gjerë. “Një veprim i tillë me të gjitha gjasat do ta rrëzojë edhe atë gjethen e hollë që mbulon pozicionin e rusëve dhe pretendimet e tyre se nuk janë të përfshirë në krizën e Ukrainës. Rusia mund të përgjigjet duke dërguar armë të tjera më të sofistikuara në zonat që kontrollohen prej separatistëve”, tha James Clapper, drejtor i Zbulimit Kombëtar. Clapper shtoi se, gjetja e një zgjidhjeje të qëndrueshme për ngërçin ukrainas, e cila do të lejonte Kievin të integrohej me Perëndimin nuk ka për të qenë e lehtë. Nga ana tjetër, një zyrtar nga e ashtuquajtura Republikë Popullore e Donjeckut në lindje të Ukrainës, ka kërkuar dje nga Kievi të shpjegojë se përse nuk ka respektuar afatin e caktuar për t’i dhënë kësaj “republike” dhe një rajoni tjetër separatist pro-rus, statusin special. Në bazë të marrëveshjes për armëpushim të arritur më 12 shkurt midis liderëve të Ukrainës, Rusisë, Gjermanisë dhe Francës, Parlamenti i Ukrainës është dashur t’iu japë zyrtarisht statusin special Donjeckut dhe Luhanskut. Sipas marrëveshjes, Kuvendi i Ukrainës është dashur të ofrojë këtë status që garanton autonomi më të madhe, brenda një muaji. Por nga Kievi, sipas tyre, nuk kemi asnjë shenjë që të tregojë se Parlamenti në Kiev ka miratuar këtë masë. Denis Pushilin, përfaqësues i “Republikës Popullore të Donjeckut” në grupin e kontaktit për zgjidhjen e situatës në Ukrainë, ka thënë se nuk ka asnjë kuptim që të mbahen takime të tjera për normalizimin e situatës në Ukrainë, përderisa Parlamenti i këtij vendi nuk miraton marrëveshjen për statusin special.
OSBE: Putin po ndez një garë të re armatimesh
Kreu i Komitetit të Asamblesë Parlamentare të OSBE-së për Çështje Politike dhe ato të Sigurisë, senatori amerikan, Roger Wicker, është shprehur i shqetësuar nga mbështetja që ushtria ruse u jep në terren separatistëve në lindje të Ukrainës. Wicker, po ashtu, ka thënë se është i zhgënjyer me vendimin e Rusisë për të pezulluar punën në kuadër të Traktatit mbi Forcat e Armatosura Konvencionale në Europë. Ai ka hedhur poshtë argumentet e Rusisë se tërheqja e saj është detyruar nga veprimet e NATO-s. Wicker ka thënë se “agresioni” i Presidentit të Rusisë, Vladimir Putin, kundër Ukrainës, tregon qartë se ai “synon të ndezë një garë të re armatimesh që mund të kërcënojë sigurinë dhe stabilitetin në Europë”.
als_Latn als_Latn als_Latn als_Latn